Automaattitarkenteinen Chinon CP-9 AF.
Chinonin valmistama Wittner-kaitafilmikamera vuodelta 1970.
**Chinon** oli japanilainen kameravalmistaja, joka tuli 1970-luvulta alkaen tunnetuksi edullisista, harrastajille tarkoitetuista järjestelmä-, kompakti- ja kaitafilmikameroistaan. Chinon-tehdas valmisti kameroita myös muille yhtiöille muun muassa Agfa-, Alpa-, Porst-, Revueflex-, Sears- ja Wittner-merkeillä. 1990-luvulla Chinon Industries valmisti myös tietokoneiden levyasemia, skannereita ja laskimia. Vuonna 1997 yhtiön osti Kodak, ja sen tehtäväksi tuli kehittää emoyhtiölleen valokuvauksen digitaaliratkaisuja nimellä *Kodak Digital Product Center, Japan Ltd.* Vuonna 2004 Kodak osti loputkin Chinonin osakkeet. Vuonna 2006 yksikkö myytiin sopimusvalmistaja Flextronicsille.

Historiaa
---------

Chinon Industries juontaa juurensa Chino Hiroshin vuonna 1948 perustamaan yritykseen Sanshin Seisakusho, joka valmisti aluksi objektiivien tarkennusrenkaita ja kiinnitysosia muun muassa Olympus-, Ricoh- ja Yashica-kameroihin. 1950-luvun puolivälissä yritys alkoi kehittää omia kaitafilmikameroiden objektiiveja ja onnistui vuonna 1959 esittelemään ensimmäisen 8 millimetrin filmille soveltuvan zoom-objektiivin. Läpi 1960-luvun yritys toimi nimellä Sanshin Optics Industrial Co. Ltd. ja valmisti kaitafilmikameroita monille tuotemerkeille. 1970-luvun alussa nimeksi otettiin Chinon Industries ja yritys alkoi valmistaa kaitafilmikameroita myös omalla merkillään sekä kinofilmiä käyttäviä valokuvauskameroita. Vuosikymmenen puolivälissä Chinon oli maailman suurin kaitafilmikameroiden valmistaja ja esitteli ensimmäisenä japanilaisvalmistajana ääntä tallentavan kaitafilmikameran. 1980-luvulla Chinon laajensi tuotevalikoimaansa videokameroiden objektiiveihin, kehitti infrapunaan perustuvia automaattitarkenteisia objektiiveja ja alkoi valmistaa Kodakille kameroita alihankintana. Vuonna 1997 Kodak osti Chinonin osake-enemmistön. *tarvitaan parempi lähde*

Valokuvakamerat
---------------

Chinon-järjestelmäkameroissa käytettiin objektiivin kiinnityksessä joko M42-kierrettä tai Pentaxin K-bajonettia.

Chinonin kompaktikameroita olivat Chinon 35 EE, jota myytiin muillakin tuotemerkeillä, sekä Chinon Bellami objektiivin suojaksi kääntyvine "pariovineen".

Lähteet
-------

1. 1 2  Kodak cuts 15,000 jobs & buys Chinon  22.1.2004. DP Review. Viitattu 29.5.2018. (englanniksi)
2. ↑  Asikainen, Ossi: Kinofilmipeilikamerat II *Näppää nyt! Sata vuotta kameroita*. Suomen valokuvataiteen museo. Viitattu 24.5.2018.
3. 1 2  Asikainen, Ossi: Kinofilmietsinkamerat I *Näppää nyt! Sata vuotta kameroita*. Suomen valokuvataiteen museo. Viitattu 24.5.2018.
4. ↑  Mykkäfilmit ovat jo elokuvan historiaa. Tee sinäkin äänielokuvaa!. (Instrumentariumin mainos Chinon 100S XL -kaitafilmikamerasta) *Helsingin Sanomat*, 15.11.1976, s. 28.
5. ↑  Produzenten der PORST Hausmarken Kameras *kamera-geschichte.de*. Viitattu 21.5.2018. (saksaksi)
6. 1 2  Eastman Kodak to Buy Majority Stake in Chinon *The New York Times*.  25.4.1997.  (englanniksi)
7. ↑  Nystedt, Dan: Kodak taps Flextronics to make digital cameras *Network World*.  1.8.2006. Viitattu 29.5.2018. (englanniksi)
8. ↑  Ottner, Everett J.: Through the Viewfinder (s. 76.) *Popular Science*.  Huhtikuu 1977.  Arkistoitu 29.5.2018. Viitattu 29.5.2018. (englanniksi)
9. ↑  Chinon *Camera-wiki*. Viitattu 24.5.2018.

Aiheesta muualla
----------------

* Kuvia tai muita tiedostoja aiheesta **Chinon (yritys)** Wikimedia Commonsissa

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäiset artikkelit: en:Chinon Industries & sv:Chinon industries & de:Chinon (Unternehmen)